32012R0357
L 113/5
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 357/2012
od 24. travnja 2012.
o izmjeni Provedbene uredbe (EU) br. 29/2012 o tržišnim standardima za maslinovo ulje
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 113. stavak 1. točku (a) i članak 121. stavak 1. točku (a), u vezi s člankom 4.,
budući da:
(1)
U Provedbenoj uredbi Komisije (EU) br. 29/2012 od 13. siječnja 2012. o tržišnim standardima za maslinovo ulje (2), kojom je kodificirana Uredba Komisije (EZ) br. 1019/2002 (3), upućivanja na Zajednicu iz članka 4. Uredbe (EZ) br. 1019/2002 u pogledu oznaka izvornosti zamijenjena su se upućivanjima na Uniju. Člankom 12. stavkom 2. Provedbene Uredbe (EU) br. 29/2012 predviđeno je prijelazno razdoblje tijekom kojega se proizvodi koji su zakonito proizvedeni i označeni u Uniji ili zakonito uvezeni u Uniju i stavljeni u slobodan promet prije 1. srpnja 2012. mogu prodavati do isteka svih zaliha. Prvo, to prijelazno razdoblje se smatra prekratkim i, drugo, upotreba termina „zakonito” u toj odredbi izaziva nejasnoće u pogledu prijelaza s Uredbe (EU) br. 1019/2002 na Provedbenu uredbu (EU) br. 29/2012.
(2)
Kako bi se omogućila upotreba oznaka s izrazom „Zajednica” tijekom duljeg razdoblja, potrebno je omogućiti da se proizvodi koji su proizvedeni i označeni u Uniji ili uvezeni u Uniju i stavljeni u slobodan promet u skladu s Uredbom (EZ) br. 1019/2002 prije 1. siječnja 2013. mogu prodavati do isteka svih zaliha.
(3)
Provedbenu uredbu (EU) br. 29/2012 treba stoga na odgovarajući način izmijeniti.
(4)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Članak 12. stavak 2. Provedbene uredbe (EU) br. 29/2012 zamjenjuje se sljedećim:
„2. Proizvodi koji su proizvedeni i označeni u Uniji ili uvezeni u Uniju i stavljeni u slobodan promet u skladu s Uredbom (EZ) br. 1019/2002 prije 1. siječnja 2013. mogu se prodavati do isteka svih zaliha.”
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. travnja 2012.